RÅDETS FÆLLES AKTION 2004/495/FUSP

af 17. maj 2004

om støtte til IAEA's aktiviteter under dens nukleare sikkerhedsprogram og inden for rammerne af gennemførelsen af EU's strategi mod spredning af masseødelæggelsesvåben

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 14, og

ud fra følgende betragtninger:

EU er aktivt i gang med at gennemføre denne strategi og iværksætte de foranstaltninger, der er opført i oversigten i strategiens kapitel III, især ved at stille finansielle midler til rådighed for specifikke projekter, der gennemføres af multilaterale organisationer, såsom Den Internationale Atomenergiorganisation (IAEA).

Siden Rådet den 22. december 2003 for EU's vedkommende vedtog direktiv 2003/122/Euratom (1) om kontrol med lukkede højaktive strålekilder og ukontrollerede strålekilder inden for EU, er styrkelse af kontrollen med højaktive strålekilder i alle tredjelande i overensstemmelse med G8's erklæring og aktionsplan om sikring af strålekilder fortsat et vigtigt mål.

IAEA forfølger de samme mål som dem, der er nedfældet i betragtning 3 og 4. Dette sker inden for rammerne af den reviderede adfærdskodeks om radioaktive kilders sikkerhed og sikring, som blev vedtaget af IAEA's Styrelsesråd i september 2003 og i forbindelse med gennemførelsen af organisationens nukleare sikkerhedsplan, som finansieres gennem frivillige bidrag til dens nukleare sikkerhedsfond. IAEA deltager også i bestræbelserne på at forstærke konventionen om den fysiske beskyttelse af nukleart materiale.

VEDTAGET FØLGENDE FÆLLES AKTION:

Artikel 1

1. Med henblik på at sikre en umiddelbar og praktisk gennemførelse af nogle af elementerne i EU's strategi mod spredning af masseødelæggelsesvåben støtter EU IAEA's aktiviteter i forbindelse med den nukleare sikkerhedsplan, hvis målsætninger er:

2. IAEA-projekter, der svarer til foranstaltninger i EU's strategi, er de projekter, som sigter mod at styrke:

Disse projekter vil blive gennemført i lande, der har brug for bistand i forbindelse med nuklear sikkerhed.

Der foreligger en detaljeret beskrivelse af ovennævnte projekter i bilaget.

Artikel 2

1. Det finansielle referencegrundlag for gennemførelsen af de tre projekter i artikel 1, stk. 2, er på 3 329 000 EUR.

2. Forvaltningen af de udgifter, der finansieres af Den Europæiske Unions almindelige budget, jf. stk. 1, skal ske i overensstemmelse med Fællesskabets procedurer og regler på budgetområdet med den undtagelse, at forudfinansieringer ikke forbliver Fællesskabets ejendom.

3. Med henblik på gennemførelsen af de i artikel 1 nævnte projekter indgår Kommissionen en finansieringsaftale med IAEA om betingelserne for anvendelse af EU's bidrag, der ydes i form af gavebistand. Den finansieringsaftale, der skal indgås, vil fastsætte, at IAEA skal sørge for, at EU's bidrag til projektet bliver synligt i en grad, der passer til dets størrelse.

4. Kommissionen rapporterer sammen med formandskabet til Rådet om anvendelsen af EU's bidrag.

Artikel 3

Formandskabet er ansvarligt for gennemførelsen af denne fælles aktion i fuldt samarbejde med Kommissionen. Kommissionen overvåger den korrekte gennemførelse af det i artikel 2 nævnte EU-bidrag.

Artikel 4

Denne fælles aktion har virkning fra datoen for vedtagelsen.

Den ophører 15 måneder efter vedtagelsen.

Artikel 5

Denne fælles aktion offentliggøres i Den Europæiske Unions Tidende.

(1) EUT L 346 af 31.12.2003, s. 57.

BILAG

EU's støtte til IAEA's aktiviteter under dens nukleare sikkerhedsprogram og inden for rammerne af gennemførelsen af EU's strategi mod spredning af masseødelæggelsesvåben

1. Beskrivelse

Den Internationale Atomenergiorganisation (IAEA)'s Styrelsesråd godkendte i marts 2002 en aktivitetsplan for bekæmpelse af nuklear terrorisme. Planen indeholder en samlet løsningsmodel for nuklear sikkerhed, idet det anerkendes, at der er behov for at beskytte nukleare og andre radioaktive materialer »fra vugge til grav«. Beskyttelse og sikring af det anvendte materiale, oplagring og transport er af central betydning, når det drejer sig om at øge sikkerhedsniveauet og ligeledes at bevare den forbedrede sikkerhed på langt sigt. Men hvis beskyttelsen skulle slå fejl, eller hvis der er tale om materiale, der endnu ikke er beskyttet på den lokalitet, hvor det befinder sig, må der træffes foranstaltninger for at afsløre tyveri eller forsøg på at bortsmugle materialet.

Der er et udbredt ønske om støtte til disse bestræbelser blandt alle IAEA's medlemslande samt i lande, som endnu ikke er medlemmer af IAEA. Disse projekter er imidlertid først og fremmest rettet mod lande i Sydøsteuropa: Bulgarien, Tyrkiet, Albanien, Bosnien-Hercegovina, Kroatien, Serbien og Montenegro, Den Tidligere Jugoslaviske Republik Makedonien, Moldova og Rumænien; og i Centralasien: Kasakhstan, Kirgisistan, Usbekistan, Tadsjikistan og Turkmenistan. Der planlægges også aktiviteter i Armenien, Aserbajdsjan og Georgien.

Til at begynde med vil der blive foretaget en evalueringsmission — international nuklear sikkerhedsmission — for at foretage en prioritering. Med henblik herpå vil et hold af anerkendte eksperter evaluere den nuværende status for de foranstaltninger for nuklear sikkerhed, der allerede findes i de ovennævnte lande, og give henstillinger med hensyn til forbedringer. Henstillingerne vil danne grundlag for fastlæggelsen af den efterfølgende bistand, idet de omfatter den aktuelle status og det aktuelle behov for forbedringer med hensyn til forebyggelse af, afsløring og imødegåelse af ondsindede handlinger, der inddrager nukleare og andre radioaktive materialer, herunder materialer, der anvendes i ikke-nukleare virksomheder, samt nukleare anlæg.

Som et resultat af denne evalueringsmission vil der blive opstillet prioriteringer og udvalgt højst seks lande for hvert projekt, der skal betales over det budget, der stilles til rådighed gennem støtten fra EU.

Derefter vil projekterne blive gennemført i de udvalgte lande på tre områder:

1. Styrkelse af den fysiske beskyttelse af nukleare materialer og andre radioaktive materialer under anvendelse, oplagring og transport, samt nukleare anlæg. Der skal gøres fyldestgørende rede for de materialer, der anvendes eller oplagres i nukleare anlæg og lokaliteter, og det skal beskyttes for at hindre tyveri og sabotage. Ved hjælp af effektive regler fastlægges det, hvilke elementer der kræver gennemførelse på statsniveau og hvilke på virksomhedsniveau.

2. Styrkelse af sikkerheden for radioaktive materialer i ikke-nukleare virksomheder. Radioaktive materialer og i nogle tilfælde nukleare strålingsmaterialer benyttes ofte i ikke-nukleare virksomheder, f.eks. til medicinsk eller industriel anvendelse. Nogle af disse strålekilder er stærkt radioaktive og tilhører kategori 1-3 som defineret i IAEA TECDOC Categorization of radioactive sources. Disse strålekilder kan, hvis de ikke kontrolleres og beskyttes tilstrækkeligt, falde i de forkerte hænder og benyttes til ondsindede handlinger. De regler, der omfatter anvendelse, oplagring og transport af radioaktivt materiale skal være effektive og fungere ordentligt. Kraftige, sårbare radioaktive strålekilder skal beskyttes mod ondsindede handlinger, når de anvendes eller oplagres, og når der ikke længere er brug for dem, skal de afvikles og bortskaffes og oplagres på et sikkert sted for radioaktivt affald.

3. Styrkelse af statens evne til at afsløre og imødegå ulovlig handel. Der er tale om ulovlig handel, når nukleart materiale eller andre radioaktive materialer modtages, anskaffes, anvendes, overføres eller bortskaffes uden tilladelse, uanset om det sker forsætligt eller uforsætligt og om internationale grænser passeres eller ej. En primitiv nuklear sprængladning, der er lavet af en terrorist, eller en anordning til strålespredning kan ikke konstrueres uden, at materialet er fremskaffet via ulovlig handel. Dertil kommer, at følsomt udstyr og teknologi til fremstilling af følsomt materiale til eller til konstruktion af en primitiv nuklear våbensprængladning også kan være fremskaffet via ulovlig handel. Det kan formodes, at det er nødvendigt, at materiale eller teknologi overskrider grænser, for at materialet kan nå sin endestation. Hvis staterne skal bekæmpe den ulovlige handel, kræves det derfor, at de har de nødvendige regler på plads, samt tekniske systemer (herunder brugervenlige instrumenter) og tilgængelige procedurer og oplysninger ved grænseposterne, så forsøg på smugling af radioaktive materialer (herunder fissile radioaktive materialer) eller ulovlig handel med følsomt udstyr og teknologi kan afsløres. Der skal ligeledes træffes effektive foranstaltninger, så man kan imødegå sådanne handlinger og beslaglægge ethvert radioaktivt materiale. Retshåndhævelsespersonalet (toldvæsen, politi osv.) er ofte ikke uddannet i brugen af detektionsudstyret og er ikke fortrolig med det følsomme udstyr og den følsomme teknologi. Videreuddannelse af dette personale er derfor afgørende for, at foranstaltninger, der sættes i værk til afsløring af ulovlig handel, fører til et godt resultat. De forskellige kategorier af personale bør tilbydes forskellig videreuddannelse både i anvendelse af detektionsudstyret og aflæsning af udstyret, således at de kan træffe afgørelse om videre foranstaltninger.

2. Målsætning

Overordnet målsætning: at styrke den nukleare sikkerhed i udvalgte lande.

2.1. Evalueringsmissionen: Finansiering af internationale nukleare sikkerhedsmissioner

Internationale nukleare sikkerhedsmissioner vil blive udsendt af IAEA for at fastslå behovet for at styrke den nukleare sikkerhed i hvert af de 17 lande, der er nævnt i punkt 1. Missionerne vil undersøge den fysiske beskyttelse af og sikkerhed for nukleare og ikke-nukleare formål, herunder de nødvendige regler, samt foranstaltninger iværksat til bekæmpelse af ulovlig handel.

Projektet, der indgår i ovennævnte bredt baserede nukleare sikkerhedsmission,

— begynder med at evaluere forholdene omkring den fysiske beskyttelse af nukleare og andre radioaktive materialer og beskyttelsen af alle nukleare eller forskningsanlæg eller lokaliteter, hvor disse materialer anvendes eller oplagres. Der findes i de omtalte 17 lande i alt 26 nukleare anlæg eller lokaliteter. Der vil blive udvalgt et antal anlæg og lokaliteter, der indeholder disse materialer, til efterfølgende opgradering og støtte

— indkredser de påtrængende behov med hensyn til opgradering af lovgivningsinfrastrukturen i de nævnte 17 lande og afdækker også behovet for yderligere at beskytte kraftige, sårbare strålingskilder. Hvilket udstyr der specifikt kræves for at yde beskyttelse, besluttes også efter missionens undersøgelse

— medtager en vurdering af den aktuelle status for kapaciteten samt en evaluering af kravene til styrkelse af den givne stats foranstaltninger til bekæmpelse af ulovlig handel.

2.2. Gennemførelse af specifikke aktioner, der efter evalueringsmissionen udpeges som prioriteter

Projekt 1

Styrkelse af den fysiske beskyttelse af nukleare materialer og andre radioaktive materialer under anvendelse, oplagring og transport, samt i nukleare anlæg

Projektformål: at styrke den fysiske beskyttelse af nukleare og andre radioaktive materialer i udvalgte lande.

Projektresultater:

— den fysiske beskyttelse af udvalgte faciliteter og prioriterede lokaliteter er opgraderet

— den nationale lovgivningsinfrastruktur for fysisk beskyttelse er forbedret gennem ekspertbistand

— der er sørget for videreuddannelse af personale i de udvalgte lande.

Projekt 2

Styrkelse af sikkerheden for radioaktive materialer med ikke-nukleare formål

Projektformål: at styrke sikkerheden for radioaktive materialer med ikke-nukleare formål i udvalgte lande.

Projektresultater:

— den nationale lovgivningsinfrastruktur for sikkerhed i forbindelse med radioaktive materialer er forbedret med bistand fra eksperter

— op til 30 sårbare strålekilder er beskyttet eller alt efter omstændighederne demonteret eller bortskaffet

— der er sørget for videreuddannelse af personale i de udvalgte lande.

Projekt 3

Styrkelse af staternes evne til at afsløre og imødegå ulovlig handel

Projektformål: at styrke staternes evne til at afsløre og imødegå ulovlig handel i udvalgte lande.

Projektresultater:

— Forbedret indsamling og evaluering af oplysninger om ulovlig handel med nukleare materialer fra åbne kilder og fra staternes kontaktpunkter, så viden om ulovlig handel med nukleare materialer og omstændighederne i den forbindelse forbedres. Disse oplysninger vil også lette prioriteringen af de forskellige tiltag, der gøres for at bekæmpe ulovlig handel.

— Nationale rammer fastsat af ekspertbistand til bekæmpelse af ulovlig handel og forbedring af den nationale koordinering af kontrollen af grænsetrafikken med radioaktive materialer, følsomt nukleart udstyr og teknologi i udvalgte lande.

— Udstyr til grænseovervågning opgraderet ved udvalgte grænseovergange.

— Videreuddannelse af retshåndhævelsespersonale.

3. Varighed

Evalueringsmissionen vil blive gennemført inden for en periode på tre måneder efter undertegnelsen af finansieringsaftalen mellem Kommissionen og IAEA. De tre projekter vil blive gennemført sideløbende i de følgende 12 måneder.

Den samlede skønnede varighed af gennemførelsen af den fælles aktion er 15 måneder.

4. Begunstigede

Begunstigede er de lande, hvori vurderingen og efterfølgende projekter gennemføres. Myndighederne i disse lande vil få hjælp til at forstå, hvor der er svage punkter, og få støtte til løsninger og til at øge sikkerheden.

5. Gennemførelsesinstans

IAEA får til opgave at gennemføre projektet. INSServ-missionerne vil blive gennemført efter det sædvanlige mønster for IAEA's missioner, som udføres af eksperter fra IAEA's medlemslande. De tre projekter vil blive gennemført direkte af IAEA-personel, udvalgte eksperter fra IAEA's medlemslande eller kontrahenter. Når det drejer sig om kontrahenter, sker IAEA's levering af varer, arbejder eller tjenesteydelser i forbindelse med aktionen i overensstemmelse med IAEA's gældende regler og procedurer, som anført i EF's aftale om ydelse af bidrag til en international organisation.

6. Tredjeparters deltagelse

Dette projekt finansieres 100 % ved denne fælles aktion. Eksperterne fra IAEA's medlemslande kan betragtes som tredjepartsdeltagere. De arbejder efter de almindelige regler for IAEA-eksperter.

7. Midler, der skønnes nødvendige

EU's bidrag dækker evalueringsmissionen og gennemførelsen af de tre projekter som beskrevet under punkt 2.2. De forventede udgifter er:

Nukleare sikkerhedsmissioner (17 lande): 303 000 EUR Projekt 1 (6 lande): 854 200 EUR Projekt 2 (6 lande): 1 136 700 EUR Projekt 3 (6 lande): 946 600 EUR

Dertil kommer en reserve til uforudsete udgifter på omkring af 3 % af de støtteberettigede omkostninger (for et samlet beløb på 88 500 EUR

8. Økonomisk referencegrundlag til dækning af projektomkostningerne

De samlede projektomkostninger er på 3 329 000 EUR.